SKRIFTLIG FORESPØRGSEL P-2719/01

af Marco Formentini (ELDR) til Kommissionen

(26. september 2001)

Om: Formodning om overtrædelser af direktiv 92/43/EØF

I kommunen Carrosio og Gavi (Piemonte-regionen) er der opstået alvorlige spændinger, fordi påbegyndelsen af mineaktivitet truer med at få følgende virkninger:

- ødelæggelse af kilder, hvorfra kommunen Carrosio (hele kommunen) og Gavi (en del af kommunen) henter deres drikkevand

- byggearbejder nær en erstatningsvandledning på området Capanne di Marcarolo-parken.

Hele ovennævnte arbejde er blevet godkendt på regionalt plan på trods af betydelige overtrædelser af bestemmelser, som var blevet fastlagt i forskellige retsakter af både den nationale regering og regionale myndigheder.

Da arbejdet er umiddelbart forestående, og da det vil være vanskeligt om ikke umuligt at udbedre virkningerne heraf, agter Kommissionen da at tage sig af spørgsmålet og træffe passende foranstaltninger over for regionalforvaltningen i Piemonte for at forebygge den af befolkningen og lokalforvaltningen frygtede ødelæggelse af landskabet?

Drejer det sig i dette særlige tilfælde ikke om en krænkelse af direktiv 92/43/EØF(1)?

(1) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(22. oktober 2001)

I henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) gælder det, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse hertil (VVM). De klasser af projekter, der er omfattet af direktivet, er opført i de to bilag hertil. Projekter opført i bilag I kræver obligatorisk en VVM-procedure. I henhold til direktivets artikel 4, stk. 2, gøres projekter af de klasser, der er opført i bilag II, til genstand for en VVM, når medlemsstaterne skønner, at deres særlige kendetegn måtte gøre dette påkrævet.

I medfør af Rådets direktiv 97/11/EF af 3. marts 1997 om ændring af Rådets direktiv 85/337/EØF(2), for så vidt angår de projekter, der er anført i bilag II, er medlemsstaterne forpligtet til ved hjælp af en gennemgang af hver enkelt sag for sig eller i henhold til tærskler eller kriterier, som medlemsstaterne selv fastsætter, at afgøre, om et bestemt projekt skal gøres til genstand for en VVM. Dog er de projekter, hvortil anmodningerne om tilladelse til igangsættelse er blevet indgivet til den kompetente myndighed inden den 14. marts 1999, fortsat omfattet af bestemmelserne i Rådets direktiv 85/337/EØF før ændringerne.

På grundlag af de informationer, det ærede medlem er fremkommet med, kan det arbejde, hans forespørgsel gælder, i givet fald henhøre under enten det område, der er dækket af punkt 2 (udvindingsindustrier) i bilag II til direktiv 85/337/EØF før ændringerne, eller punkt 19 (stenbrud og åbne mineskakter, hvor lokalitetens overflade er større end 25 hektar, eller udvinding af tørv, hvor lokalitetens overflade overstiger 150 hektar) i bilag I til direktiv 85/337/EØF, som ændret ved direktiv 97/11/EF, eller punkt 2 (udvindingsindustrier) i bilag II til direktiv 85/337/EØF, som ændret ved direktiv 97/11/EF.

Desuden fremgår det af det ærede medlems informationer, at projektet må forventes at kunne få betydelig indvirkning på visse lokaliteter, som er dækket af Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

I henhold til artikel 6, stykke 3, i Rådets direktiv 92/43/EØF, for så vidt angår de lokaliteter, der i medfør af den procedure, der er foreskrevet i direktivet, vil blive optaget på listen over lokaliteter af fællesskabsbetydning, og som vil blive udnævnt til særlige bevarelsesområder, skal alle de planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer eller projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne.

Dog er den ovennævnte bestemmelse på indeværende tidspunkt endnu ikke fuldt ud bindende. Den nævnte procedure, i henhold til hvilken de pågældende lokaliteter af fællesskabsbetydning udvælges fra en liste over foreslåede lokaliteter af fællesskabsbetydning, hvorefter de udpeges som værende særligt beskyttede områder, er endnu ikke blevet afsluttet. De lokaliteter, der for øjeblikket er omfattet af direktivet, herunder dem, som det ærede medlem nævner, befinder sig stadigvæk på det stadium, hvor de er at betragte som foreslåede lokaliteter. For så vidt angår de nævnte foreslåede lokaliteter, har medlemsstaterne en række forpligtelser med hensyn til at handle sådan, at det herved sikres, at direktivets målsætninger ikke tilsidesættes. Herunder tilrådes det navnlig, at de i det mindste afholder sig fra alle de aktiviteter, der kan bevirke en forringelse af lokaliteten.

I det foreliggende konkrete tilfælde, hvor Kommissionen ikke kender noget til den situation, det ærede medlem har beskrevet, vil den tage alle nødvendige skridt med henblik på at indhente detaljerede oplysninger herom og inden for de beføjelser, den har fået overdraget i medfør af EF-traktaten, sikre, at fællesskabsretten overholdes behørigt.

Skulle Kommissionen få underretning om, at fællesskabsretten i det foreliggende tilfælde er blevet overtrådt, vil den i sin egenskab af EF-traktatens vogter ikke tøve med at træffe alle nødvendige foranstaltninger, herunder overtrædelsesprocedurer i henhold til artikel 226 (fhv. artikel 169) i EF-traktaten, med henblik på at sikre, at den pågældende fællesskabslovgivning overholdes behørigt.

(1) EFT L 175 af 5.7.1985.

(2) EFT L 73 af 14.3.1997.